system
Răspunde în limba română, în stilul Wikipedia, cat mai corect gramatical.
user
Ce detalii ai despre Vremuri?
assistant
Vremuri este primul material discografic al formației Phoenix, apărut în anul 1968 la casa de discuri Electrecord. Denumirea este convențională, discul având de fapt titlul „45-EDC 10.006”.

Prezentare
Acest disc EP a reprezentat premiul cel mare al Electrecordului pentru Festivalul Național al Studenților din 1968, ținut la Iași. Totodată, a marcat debutul seriei „beat”, o serie realizată pe discuri mici, de 45 de rotații/minut. Fotografia de pe copertă a fost făcută în Parcul Rozelor din Timișoara. Membrii formației sunt îmbrăcați cu cămăși înflorate și cu pantaloni închiși la culoare, de la costumele împrumutate de la Casa de Cultură a Studenților din Timișoara (de fapt, croite special pentru ei). Împreună cu Nicolae Covaci, Moni Bordeianu, Claudiu Rotaru și Béla Kamocsa, mai apare și Florin Dumitru, toboșarul formației Mondial, pe care Phoenix l-a împrumutat pentru înregistrări, în urma plecării lui Dorel Vintilă Zaharia. La înregistrări a mai participat și Günther Reininger, la pian și voce. Discul s-a vândut în peste 120.000 de exemplare, care s-au epuizat rapid, ceea ce a dus la propunerea formației pentru Discul de Aur. Din păcate acesta nu a fost câștigat, „din cauza veșnicelor sforării”, după cum aprecia Nicolae Covaci. Acest disc a fost reeditat în 1969, apărând într-o copertă similară celei EP-ului Totuși sînt ca voi, pe spatele căreia se aflau trecute piesele ambelor discuri. Primele două piese, „Vremuri” și „Canarul”, au fost reluate ulterior pe albumele Remember Phoenix (1991), Evergreens (1995) și Vremuri, anii 60... (1998). Celelalte două piese, „Lady Madonna” și „Friday on My Mind”, sunt preluări după formațiile The Beatles, respectiv The Easybeats.

Piese
Fața A:
 Vremuri — muzică: Florin Bordeianu și Nicolae Covaci, text: Victor Șuvăgău și Florin Bordeianu
 Canarul — muzică: Florin Bordeianu și Nicolae Covaci, text: Victor Șuvăgău

Fața B:
 Lady Madonna — muzică și text: John Lennon și Paul McCartney 
 Friday on My Mind — muzică și text: Harry Vanda și George Young

Dirijor: Nicolae Covaci
Solist: Florin Bordeianu

Observație: Pe coperta albumului, ca textieri ai piesei „Vremuri” (A1) sunt creditați Florin Bordeianu și Nicolae Covaci (și nu Victor Șuvăgău), în timp ce melodia „Friday on My Mind” (B2) este atribuită greșit lui Harry Vanda, Stevie Wright și George Young.

Componența formației
 Nicolae Covaci – chitară solo, voce
 Florin Bordeianu – solist vocal
 Béla Kamocsa – chitară bas, voce
 Claudiu Rotaru – chitară acompaniament, voce
 Florin Dumitru – baterie
 Günther Reininger – pian, voce (B1, B2)

Note

Bibliografie
 Covaci, Nicolae. Phoenix, însă eu..., Editura Nemira, București, 1994. ISBN 973-369-009-8
 Kamocsa, Béla. Blues de Timișoara, o autobiografie, Editura Brumar, Timișoara, 2010. ISBN 978-973-602-561-7

Legături externe
 Pagina albumului Vremuri pe site-ul Discogs.com
 Plămădeală, Mihai. Recenzia albumului Vremuri , articol publicat pe site-ul Muzici și faze  (22 martie 2007)
 Recenzia albumului Vremuri, articol publicat pe site-ul Romania Rock (1 decembrie 2018)

Albume muzicale Phoenix
Discuri EP din 1968
Albume rock
Discuri EP de debut
Discuri Electrecord single și EP
Discuri Electrecord cu muzică de divertisment